STA – STGT วิ่งรับกำไรปี 63 โตกระฉูด รับรายได้ธุรกิจยาง-ถุงมือยางพุ่ง
STA - STGT วิ่งรับกำไรปี 63 โตกระฉูด รับรายได้ธุรกิจยาง-ถุงมือยางพุ่ง
17 ก.พ. 2564

ผู้สื่อข่าวรายงานว่า ณ เวลา 10.02 น. ราคาหุ้น บริษัท ศรีตรังโกลฟส์ (ประเทศไทย) จำกัด (มหาชน) หรือ STGT อยู่ที่ระดับ 40.75 บวก 1 บาท หรือ 2.52% สูงสุดที่ระดับ 41 บาท ต่ำสุดที่ระดับ 40.25 บาท ด้วยมูลค่าการซื้อขาย 517.30 ล้านบาท
ขณะที่ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA อยู่ที่ระดับ 34.25 บาท บวก 1.25 บาท หรือ 3.79% สูงสุดที่ระดับ 34.25 บาท ต่ำสุดที่ระดับ 33.75 บาท ด้วยมูลค่าการซื้อขาย 218.75 ล้านบาท
ทั้งนี้ ปัจจัยที่ส่งผลให้ราคาหุ้นปรับตัวเพิ่มขึ้น เนื่องจากทั้ง 2 บริษัท รายงานผลการดำเนินงานงวดปี 2563 มีกำไรสุทธิเติบโตอย่างแข็งแกร่ง
โดย STA ทำสถิติสูงสุดนับตั้งแต่ก่อตั้งบริษัทฯ ด้วยการเติบโตของธุรกิจถุงมือยางที่สร้างสถิติใหม่จากทั้งปริมาณการขาย ราคา ขายเฉลี่ย และการทำกำไรที่เติบโตอย่างต่อเนื่อง ประกอบกับธุรกิจยางธรรมชาติที่สามารถทำกำไรได้ดีท่ามกลางสภาวะตลาดที่ผันผวน ทำให้ในปี 2563 บริษัทฯมีรายได้การขายและการให้บริการรวม 75,478.7 ล้านบาท ขยายตัวร้อยละ 25.2 เทียบช่วงเดียวกันของปีก่อน และสร้างสถิติใหม่ของกำ ไรสุทธิในทุกไตรมาส (STA อวดกำไรปี 63 ออลไทม์ไฮ! แตะ 9.53 พันลบ. รับรายได้ธุรกิจยางทะลัก ปันผล 1.75 บ. )
ขณะที่ STAG รายงานกำไรปี 2563 เพิ่มขึ้นเนื่องจากรายได้จากการขายสินค้า “ถุงมือยาง” รวมอยู่ที่ 30,405.1 ล้านบาท เติบโตสูงถึงร้อยละ 153.5 เมื่อเทียบช่วงเดียวกันของปีก่อน โดยมีสาเหตุหลักมาจากราคาขายที่ได้ปรับเพิ่มสูงขึ้นในทุกไตรมาสทำให้ตลอดทั้งปี 2563 ราคาขายเฉลี่ย (ASP) เติบโตอย่างก้าวกระโดดอยู่ที่ 1,087 บาทต่อพันชิ้น (USD 34.93) ขยายตัวร้อยละ 80.3 เทียบช่วงเดียวกันของปีก่อน ซึ่งปัจจัยขับเคลื่อนสำคัญคือความต้องการในการบริโภคและกำลังซื้อที่แข็งแกร่งจากทั่วทุกมุมโลก ( STGT รายได้ “ถุงมือยาง” ทะลัก! ดันกำไรปี 63 โตกระฉูด 1.44 หมื่นลบ. ปันผล 2 บ. )